text: DF'er: Jeg vil hellere give til genbrug end til flygtninge
  13 juli 2015 kl. 07.23
  Det lokale folketingsmedlem for Dansk Folkeparti, Peter Kofod Poulsen, fra Haderslev, vil hellere give hjælpe folkepensionister og hjemløse end flygtninge.
  - Hvis jeg skulle starte en indsamling, havde jeg nok startet en indsamling for at hjælpe fattige folkepensionister. Eller nogle danske hjemløse, sagde Peter Kofod Poulsen direkte i TV SYD søndag aften.
  Baggrunden for interviewet i TV SYD var, at to politikere har startet en indsamling til kommunens flygtninge, fordi regeringen vil sætte integrationsydelserne ned.
  Peter Kofod Poulsen erkender, at vi som samfund har et ansvar for de flygtninge, der allerede er kommet til landet. Men han hilser samtidig en korrektion af integrationsydelserne velkommen.
  Direkte adspurgt, om Peter Kofod Poulsen ville hjælpe en flygtning ved køre forbi det nye initiativ i Christiansfeld med de ting, han ikke skal bruge mere, men stadig virker, svarede han:
  - Jeg tror egentligt, at jeg ville aflevere mine ting hos den lokale genbrug. Det vil vist være det bedste, tror jeg.
  
  